Szám: 1-13/2024.

10. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. november 28-i rendes, nyilvános ülésére**

**Tárgy**: Településképi rendelet módosítása és helyi jelentőségű természeti terület védetté nyilvánításáról szóló rendelet megalkotása

**Tisztelt Képviselő-testület!**

Zalaszentgrót Város Önkormányzata Képviselő-testületének a Zalaszentgrót Város településképének védelméről szóló 21/2017. (XII.15.) számú önkormányzati rendelet V. fejezete rendelkezik a helyi védelemben részesülő területekre és elemekre vonatkozó követelményekről, ezen belül a helyi védelemben részesülő építészeti értékekre, valamint a helyi védelemben részesülő természeti értékekre vonatkozó követelményekről, míg a rendelet 3. melléklete tartalmazza a Natura2000 európai közösségi jelentőségű természetvédelmi rendeltetésű területeken kívül a helyi területi védelemmel rendelkező természeti területek helyrajzi számos listáját.

A Közigazgatási és Területfejlesztési Minisztérium Területi Közigazgatásért Felelős Államtitkára KTM-TKF-1/308/2/2024. számon kiadott, a fővárosi és vármegyei kormányhivataloknak a 2024. évi ellenőrzési munkatervében elrendelte a helyi önkormányzatok által a helyi jelentőségű védett természeti terület jogi szabályozását tartalmazó rendeleteinek vizsgálatát a természet védelméről szóló 1996. évi LIII. törvény (a továbbiakban: Tvt.) rendelkezéseire figyelemmel. A Közigazgatási és Területfejlesztési Minisztérium a célellenőrzésbe bevonta a szakmai szempontokat képviselő Agrárminisztériumot is. A minisztérium Nemzeti Parki és Tájvédelmi Főosztályának szakmai tájékoztatása részletes iránymutatása szolgált alapul a felülvizsgálat során.

A vizsgálat célja a helyi természeti védettségre vonatkozó önkormányzati szabályozás felülvizsgálata, célzottan a tárgykör helyes fogalomhasználatára. A felülvizsgálatnak nem célja, hogy az önkormányzat eldöntse, fel kívánja-e oldani a terület védettségét. A védettségi szint megőrzésének kötelezettségét kimondó 28/1994. (V.20.) AB határozat szerint a Tvt. 24. § (4) bekezdése alapján természeti terület védettségének feloldására ugyanis kizárólag abban az esetben kerülhet sor, ha annak fenntartását természetvédelmi szempontok a továbbiakban már nem indokolják. Alapesetként kell tehát feltételezni a védettség fenntartásának a teljes területen fennálló indokoltságát.

Fontos és jelen önkormányzati rendeletek felülvizsgálatát is megalapozó szempontként került megfogalmazásra, hogy amennyiben a védetté nyilvánítás nem önálló, kifejezetten és kizárólagosan helyi jelentőségű védett természeti terület létesítésére irányuló rendelettel, hanem más szabályozási célú és tartalmú rendelet (pl. környezetvédelmi rendelet, településkép-védelmi rendelet, településrendezési célú rendelet) keretében, annak részeként történt, úgy javasolt, hogy a helyi jelentőségű védett természeti területekre vonatkozó normát lehetőség szerint önálló önkormányzati rendeletben állapítsák meg. Ennek érdekében a meglévő védettség védett természeti területként való fenntartásáról szóló önkormányzati rendelet megalkotása, valamint a más szabályozási célú és tartalmú rendeletben a helyi védettségre vonatkozó norma egyidejű hatályon kívül helyezése a preferálandó jogtechnikai megoldás.

A helyi önkormányzati rendelet felülvizsgálatához szükséges a jogszabályok áttekintése a megfelelő felülvizsgálat elvégzése érdekében. Települési önkormányzat – a Tvt. 24. § (1) b) pontjában meghatározottakkal összhangban – csak természeti területet (4. § b) pont, 15. § (1) bekezdés) és más, a Tvt. 22. §-a alapján védelemre érdemes földterületet nyilváníthat védetté. Terület védetté nyilvánításának előkészítését a Tvt. 25. § (2)-(4) és (6)-(9) bekezdése szabályozza a helyi jelentőségű, valamint az országos jelentőségű védett természeti területek létesítésének esetében külön eljárásrendet megkülönböztetve. Amennyiben a védetté nyilvánított terület fizikai kiterjedését az önkormányzat meg kívánja növelni, abban az esetben az újonnan védetté nyilvánítani tervezett terület, vagy természeti emlék vonatkozásában szükséges a törvény szerinti védett nyilvánítási eljárás lefolytatása. Fontos kiemelni, hogy új védetté nyilvánítási eljárás esetén a települési önkormányzat jegyzőjének a terület védetté nyilvánításának indokoltságát alátámasztó iratok megküldése mellett meg kell keresnie a működési területével érintett nemezti park igazgatóságot, hogy kívánja-e a terület országos jelentőségű védett természeti területté nyilvánítását.

A hatályos szabályozás értelmében fel kell oldani a természeti érték vagy terület védettségét, fokozottan védettségét, ha annak fenntartását természetvédelmi szempontok a továbbiakban nem indokolják. A védettség feloldása során a védetté nyilvánításra vonatkozó rendelkezéseket megfelelően alkalmazni kell azzal, hogy a helyi védett természeti terület védettségének a feloldásához az igazgatóság véleményét be kell szerezni.

Külön figyelembe kell venni, hogy a természetvédelmi kezelési tervek készítésére, készítőjére és tartalmára vonatkozó szabályokról szóló 3/2008. (II. 5.) KvVM rendelet (a továbbiakban: KvVM. rendelet) 6. §-a szerint a területileg illetékes nemzeti park az önkormányzat jegyzőjének, főjegyzőjének megkeresése esetén a helyi jelentőségű terület védetté nyilvánításáról szóló önkormányzati rendeltbe foglalt természetvédelmi kezelési terv tervezetét szakmai szempontok szerint véleményezi. A KvVM rendelet 7. §-a értelmében a természetvédelmi kezelési tervet szükség szerint, de legalább tízévenként felül kell vizsgálni, és amennyiben indokolt, módosítani.

Zalaszentgrót esetében a helyi önkormányzati szabályozás nem a minisztériumok által javasolt külön rendeletben történő szabályozásával valósult meg, következésképpen szükséges Zalaszentgrót Város Önkormányzata Képviselő-testületének a Zalaszentgrót Város településképének védelméről szóló 21/2017. (XII.15.) számú önkormányzati rendelet felülvizsgálata.

A fentiekben részletezett előírásokra tekintettel megkerestük Óvári Miklóst a Zöld Zala Természetvédő Egyesület (a továbbiakban: az Egyesület) elnökét, hogy készítse el részünkre Zalaszentgrót Város helyi természetvédelmi területeihez a Természetvédelmi kezelési tervet (a továbbiakban: Kezelési terv), mely az előterjesztés 3. számú melléklete. A Kezelési terv alapján a város közigazgatási területén a természetvédelmi helyi védettség alatt álló területek a belterületen, a zártkertekben és a külterületeken egyaránt megtalálhatók, melyek kezelésére az alábbiakat tartalmazza:

1. **Belterület:** Helyi védett terület a város belterületén a Zala-völgy mellett álló Batthyány-kastély parkja. A védettség a belterületi 247, 248/a, 248/b és 249. helyrajzi számú ingatlanokra vonatkozik. Ezen területeken fennálló helyi védettségének fenntartása szükséges.
2. **Külterület:**
   * Batyki-láprét: A Batyki-lápréthez tartozó Zalaszentgrót 0296 és 0297. hrsz-ok vonatkozásában a helyi védettség okafogyottá vált, így az érintett két földrészlet a helyi védettségi listáról törlendő. Az egyedi jogszabállyal lehatárolt ex lege lápterület már országos jelentőségű védett természeti kategóriába tartozik.
   * Zala-völgy. A Zala-völgyi ingatanoknál a felülvizsgálat eredményeképp a természeti értékek alapján a korábbi, több, mint 150 helyett 51 földrészlet (hrsz.) esetében indokolt a védettség fenntartása, ezen helyrajzi számok listáját a Kezelési terv tartalmazza. A Zala-völgy helyi védelembe vont területek területe összesen 725 ha 8734 m2 volt, a felülvizsgálat alapján ez mintegy harmadára csökkent. Ahol a földrészlet kezelése és jó természeti állapotban való tartásához a Natura 2000 előírásai elégségesek, megfelelők és nem él jelentős számú védett növény- és állatfaj, ott a helyi védelem fenntartása nem indokolt.

* Külterületen fontos megemlíteni a városból észak-nyugaton kivezető, Türjébe tartó közút keleti oldalán sort alkotó idős kocsányos tölgyeket (*Quercus robur*), melyek védelem alatt állnak. A védelemmel érintett helyrajzi szám: 010035. Az idős, szabadon álló tölgyek tájképileg meghatározók, ma már ilyen teljességében Zalában sehol máshol nem láthatók.
* **Zártkert:** A kertes mezőgazdasági területek (zártkertek) két részre lettek bontva, aszerint, hogy a Zalától nyugatra, vagy a Zalától keletre helyezkednek el. A
* Zalától nyugatra lévő területek esetén védelemmel érintett részek: a Bagó-völgy I., II., Felső Aranyod I., II., Csernak I., Som-tető, Varga-domb, Büggös, Koppány-hegy, Látó-hegy, Szíj-völgy I., II.. A Déli oldal, a Csernak II., a Felső Aranyod II. 14228, 14227. hrsz-ok, az Aszó-tető 24841/1. hrsz. törlésre kerültek, mert a területek jelenlegi állapota nem felel meg a védettség kritériumainak. A Rátka-hegy új védelemre javasolt terület az 50655, 50656, 50657/2. helyrajzi számokkal.
* A Zalától keletre lévő területek esetén védelemmel érintett területek: a Bujtor-domb I., II., Huszonya I., Huszonya II.. A Csúszódomb, a Bujtor-domb I. 40598, 40599, 41206/1,

Az elkészült kezelési terv megküldésre került a Balaton-felvidéki Nemzeti Park Igazgatósága részére is kérve véleményének megküldésre.

2024. november 22. napján megérkezett a Balaton-felvidéki Nemzeti Park Igazgatóság (a továbbiakban: az Igazgatóság) részéről a vélemény. Az Igazgatóság a kezelési tervben foglaltakkal egyetért, az ellen kifogást nem emel. Az Igazgatóság a véleményében megállapította, hogy

* a helyi jelentőségű védett természeti területek (a továbbiakban: TT) egy része tagja a Natura 2000 hálózatnak. A dokumentum a jelentősebb természeti értékeket magán hordozó helyrajzi számokat továbbra is a helyi TT-hez sorolja, így a Natura 2000 besorolással egyidőben jelen van. Az Agrárminisztérium útmutatása során ez általánosan elfogadott, amennyiben a védett természeti értékek jelen vannak a területen. A dokumentum azon helyrajzi számokat, amin a védett természeti értékek kevésbé jelennek meg, azokról a helyi TT jogi jelleg levételét szorgalmazza.
* Ex lege lápok esetében meg kell különböztetni a kijelölésre váró és a már egyedi határozattal lehatárolt helyrajzi számokat. Előbbi esetében, amennyiben a dokumentum úgy ítéli meg, a helyi TT megtartása elfogadott, utóbbi esetében, mint pl. a 010296 és a 0100297 hrsz.-ú területek esetében a helyi TT megszüntetése kötelező az egyei jogszabállyal lehatárolt ex lege lápterület már országos jelentőségű védett természeti terület kategóriába tartozik.
* Kertes mezőgazdasági területek (zártkertek) esetében a dokumentum javaslatot tett a helyi TT megszüntetésére azokon a területeken, ahol már nem találhatók meg a védett természeti értékek. Egyre fogyatkozó számmal, vannak még olyan területek, ahol a helyi TT indokolt. Szerepük fokozódik.

A kezelési terv csupán összefoglalóan emeli ki a védett természeti értékeket, az egyes helyi TT-re vonatkoztatva nem részletezi azokat. Az Igazgatóság felhívta az önkormányzat figyelmét, hogy zártkertek esetében kiemelkedően ritka fajok fordulhatnak elő, miközben a Natura 2000 jogszabályok nem vonatkoznak rájuk. Ezekben az esetekben a természetvédelmi kezelés vonatkozásában az önkormányzatnak kiemelkedően magas szerepe van. A helyi TT kijelölése óta részben a természetvédelmi kezelések elmaradása, részben a megváltozott tájhasználat miatt nagy mértékben csökkentek a természetes élőhelyek és a védett fajok egyedszámai. A helyi jelentőségű védett természeti területek fenntartása az önkormányzat felelőssége, sok esetben aktív beavatkozást igényel.

A fentiekben részletezett szempontok és az szakmai vélemény alapján előkészítésre került a helyi jelentőségű természeti terület védetté nyilvánításáról szóló rendelet tervezete, melyben külön rendelkezünk a településkép védelméről szóló önkormányzati rendelet érintett rendelkezéseinek deregulációjáról.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem növekednek. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A helyi rendelet módosításának szükségességét a vonatkozó jogszabály módosítása indokolja. A jogalkotás elmaradása esetén a helyi rendeleti szabályozás és a központi jogszabályi rendelkezések között kollízió állna fenn, amely törvénysértő állapotot eredményezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az 1. számú melléklet szerinti tartalommal, valamint az új rendelettervezetet a 2. melléklet szerinti tartalommal elfogadni.

**Zalaszentgrót**, 2024. november 25.

|  |  |
| --- | --- |
|  | **Baracskai József**  polgármester |

A határozati javaslat a törvényességi követelményeknek megfelel.

|  |  |
| --- | --- |
|  | **Dr. Simon Beáta**  jegyző |